text: Апошнія гады расійскія медыі перыядычна рабілі выпады ў бок Беларусі. То былі разавыя паклёпы, якія мелі на мэце канкрэтныя персаналіі ці дзеянні беларускіх ўладаў.
  25 кастрычніка антыбеларуская прапаганда выйшла на новы ўзровень. Расійскае інфармагенцтва выдала матэрыял, у якім Беларусь называецца «звар'яцелай недадзяржавай», а нацыя — «выдуманай».
  «Беларускія русафобы, дапушчаныя дзяржавай да высокіх пасад, прыдумалі новы спосаб забруджвання мазгоў падрастаючаму пакаленню беларускім дыялектам рускай мовы, — піша «Рэгнум». — Цяпер у дзіцячых садках замест «рыбнага дня» у чацвер будзе дзень беларускай мовы. Такім чынам, беларуская дзяржава разлічвае паступова пераадолець іррэдэнтысцкія настроі беларусаў, абсалютная большасць якіх жадае ўз'яднання са сваёй вялікай Радзімай — Расіяй».
  Далей ідзе сцвярджэнне, што беларускую мову выдумалі трацкісты, а асобныя гаворкі ў рэгіёнах на асобную мову не цягнуць.
  Падкрэсліваецца, што ў Расіі «многія яшчэ адмаўляюцца верыць у новую якасць беларусізацыі, якая пачалася тры гады таму».
  Аўтар вяртаецца да тэмы беларускамоўнага чацвярга ў садках, і сцвярджае, што адмова ад нацыянальнай мовы — «у інтарэсах беларусаў, бо ў яе (мовы) няма ніякіх шанцаў».
  «Калі праз некалькі дзесяцігоддзяў многія еўрапейскія мовы перастануць існаваць, то што казаць пра новаствораную?», — піша аўтар, выкарыстоўваючы тыповы прыём прапаганды, калі сцвярджэнне немагчыма праверыць.
  «Усё, чаго дамогуцца беларусізатары — сапсуюць вашаму дзіцяці маўленне. Яно будзе гаварыць з акцэнтам і блытаць рускія словы з беларускімі. Калі гэта здарыцца з ім у досыць раннім узросце, магчыма, гэта ўжо нельга будзе выправіць. Скажу пад сакрэтам, што няўменне правільна гаварыць на літаратурнай мове ва ўсім свеце лічыцца прыкметай нізкага паходжання і з'яўляецца няслабым тормазам сацыяльнага росту. Калі вам неабыякава будучыня вашых дзяцей — не дазваляйце палітыкам ставіць над імі эксперыменты. Магчыма, заўтра Лукашэнка вычысціць беларусізатараў з дзяржапарату і пабяжыць на паклон у Маскву, а гаворка ў вашага дзіцяці ўжо будзе сапсавана назаўжды», — так сканчаецца антыбеларускі матэрыял расійскіх прапагандыстаў.